Xorijiy aviakompaniyalarning havo kemalari uchun moʻljallangan aviakerosin mahsulotini bojxona rasmiylashtiruvidan oʻtkazish qoidalarini tasdiqlash toʻgʻrisida
(resolution, 2026-03-07)

Oʻzbekiston Respublikasi “Davlat bojxona xizmati toʻgʻrisida”gi Qonunining (Oʻzbekiston Respublikasi Oliy Majlisining Axborotnomasi, 1997-y., 9-son, 230-modda) 6-moddasi va Oʻzbekiston Respublikasi Bojxona kodeksiga muvofiq Oʻzbekiston Respublikasi Davlat bojxona qoʻmitasi qaror qiladi: 1. Xorijiy aviakompaniyalarning havo kemalari uchun moʻljallangan aviakerosin mahsulotini bojxona rasmiylashtiruvidan oʻtkazish qoidalari ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Qoidalar xorijiy aviakompaniyalarning havo kemalari uchun moʻljallangan aviakerosin mahsulotini Oʻzbekiston Respublikasi bojxona hududiga olib kirish, saqlash va uni havo kemalariga quygan holda respublika hududidan olib chiqish tartibini belgilaydi. 1. Mazkur Qoidalarda quyidagi asosiy tushunchalar qoʻllaniladi: aviakerosin mahsuloti — Oʻzbekiston Respublikasida ishlab chiqarilmagan, xorijiy aviakompaniyalarning havo kemalariga quyish uchun chetdan olib kelingan aviakerosin; bojxona omborining egasi — bojxona ombori faoliyati bilan shugʻullanish uchun litsenziyaga ega boʻlgan Oʻzbekiston Respublikasi yuridik shaxsi; deklarant — aviakerosin mahsulotini va transport vositalarini oʻz nomidan deklaratsiyalovchi shaxs yoxud uning nomidan aviakerosin mahsuloti va transport vositalari deklaratsiyalanayotgan shaxs; maxsus transport — bojxona omboridan aviakerosin mahsulotini olib havo kemasiga quyish uchun yetkazib beradigan maxsus transport vositasi; xizmat koʻrsatuvchi — “Uzbekistan Airports” aksiyadorlik jamiyatining aeroportlari; havo kemasi — xorijiy aviakompaniyalarga tegishli boʻlgan havo kemasi. hududiy bojxona organlari — Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasining Qoraqalpogʻiston Respublikasi, viloyatlar boʻyicha boshqarmalari va “Toshkent — AERO” ixtisoslashtirilgan bojxona kompleksi. 2. Aviakerosin mahsulotini chetdan Oʻzbekiston Respublikasi hududiga olib kirish, bojxona nazorati ostida belgilangan joyga yetkazish va tanlangan bojxona rejimiga joylashtirilgunga qadar vaqtincha saqlash Oʻzbekiston Respublikasi Bojxona kodeksi, Vazirlar Mahkamasining 2022-yil 21-fevraldagi 80-son qarori bilan tasdiqlangan Maxsus elektron tizim orqali ayrim faoliyat turlarini litsenziyalash tartibi toʻgʻrisidagi yagona nizom talablari asosida amalga oshiriladi. 3. Aviakerosin mahsuloti belgilangan joyga yetkazilganidan soʻng, bojxona yuk deklaratsiyasining bojxona rasmiylashtiruvi “Masofaviy elektron deklaratsiyalash” bojxona postlari tomonidan amalga oshiriladi. 4. Aviakerosin mahsuloti qoida tariqasida bojxona omboriga “vaqtincha saqlash” yoki “bojxona ombori” bojxona rejimida joylashtiriladi. Bojxona omboridan aviakerosin mahsulotini olib chiqish tanlangan bojxona rejimiga muvofiq qonunchilik hujjatlarida belgilangan shartlar asosida amalga oshiriladi. 5. Havo kemalariga quyish uchun moʻljallangan aviakerosin mahsuloti “reeksport” bojxona rejimiga joylashtiriladi. 8. Havo kemasiga quyish uchun aviakerosin mahsuloti bojxona omboridan yoki bojxona ombori hisoblanmaydigan joylardan maxsus transportga yuklanadi. Yuklash yakunlangach ilovaga muvofiq elektron shaklda aviakerosin mahsuloti maxsus transportga yuklanganligi toʻgʻrisida dalolatnoma (bundan buyon matnda dalolatnoma deb yuritiladi) bojxona omborining egasi yoki aviakerosin mahsulotini bojxona ombori hisoblanmaydigan joyda saqlagan shaxs (bundan buyon matnda vakolatli shaxs deb yuritiladi) tomonidan Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasining yagona avtomatlashtirilgan axborot tizimida (bundan buyon matnda Bojxona qoʻmitasining axborot tizimi deb yuritiladi) tuziladi. Dalolatnoma hududiy bojxona organlarining bojxona posti mansabdor shaxsi tomonidan Bojxona qoʻmitasining axborot tizimida elektron imzo qoʻyish orqali rasmiylashtiriladi. Dalolatnoma 2 nusxada chop etiladi. Dalolatnomaning I boʻlimi 1 — 4-bandlari, 5-bandining “a” — “g” va “j” ustunlari bojxona omborining egasi tomonidan toʻldiriladi. Dalolatnomaning II boʻlimi yuklash yakunlangach toʻldiriladi. 9. Dalolatnomaning chop etilgan bitta nusxasi bojxona omborida qoladi, 2-nusxasi esa bojxona rasmiylashtiruvini amalga oshirishda bojxona postiga taqdim qilish uchun deklarantga beriladi. 10. Bojxona omboridan maxsus transportga yuklangan aviakerosin mahsuloti havo kemasiga quyilgunga qadar bojxona omborida saqlanayotgan tovar sifatida qaraladi. 11. Aviakerosin mahsuloti qonunchilik hujjatlari talablari asosida bojxona omborida saqlanishi va undan olib chiqilishi uchun bojxona omborining egasi, bojxona ombori hisoblanmaydigan joyda saqlanishi va undan olib chiqilishi uchun vakolatli shaxs, maxsus transportdan havo kemasiga quyilishi uchun xizmat koʻrsatuvchi javobgardir. 12. Havo kemasiga aviakerosin mahsulotini quyish jarayonida bojxona nazorati hududiy bojxona organlarining tashqi iqtisodiy faoliyat bojxona posti mansabdor shaxsi tomonidan amalga oshiriladi. 13. Maxsus transportdan havo kemasiga aviakerosin mahsulotini quyishda dalolatnomaning 5-bandi “d” va “e” ustunlari hamda III boʻlimi toʻldiriladi. Dalolatnomaning 5-bandi “d” va “e” ustunlari xizmat koʻrsatuvchi vakili tomonidan toʻldiriladi. 15. Dalolatnoma qatʼiy hisobda turuvchi blank hisoblanib, 5 yil muddat davomida saqlanadi. 16. Aviakerosin mahsulotini “reeksport” bojxona rejimiga joylashtirish uchun uning havo kemasiga quyilgan kunidan boshlab uch ish kunidan kechiktirmasdan bojxona rasmiylashtiruvini amalga oshiradigan bojxona postiga deklarant tomonidan ushbu rejimga rasmiylashtirish uchun toʻldirilgan bojxona yuk deklaratsiyasi bilan birga quyidagi hujjatlar taqdim qilinishi lozim: dalolatnomaning chop etilgan nusxasi; tovarning kuzatuv hujjatlari. Hujjatlar deklarant tomonidan tasdiqlanishi lozim. 161. Deklarant oʻz xohishiga koʻra aviakerosin mahsulotini “reeksport” bojxona rejimiga rasmiylashtirishni elektron shaklda amalga oshirish huquqiga ega. Bunday hollarda bojxona rasmiylashtiruvi amalga oshiriladigan bojxona postiga bojxona yuk deklaratsiyasi mazkur Qoidalarning 16-bandida qayd etilgan hujjatlar deklarantning elektron raqamli imzosi bilan tasdiqlangan holda “Tovarlarni elektron deklaratsiyalash” avtomatlashtirilgan axborot tizimi orqali taqdim etiladi. 17. Bir havo kemasiga bitta dalolatnoma boʻyicha quyilgan aviakerosin mahsuloti bitta turkum hisoblanadi. Bojxona yuk deklaratsiyasi har bir turkum uchun alohida rasmiylashtiriladi. 18. “Vaqtincha saqlash” va “bojxona ombori” bojxona rejimlariga joylashtirilgan aviakerosin mahsuloti havo kemasiga quyilgandan keyin uni “reeksport” bojxona rejimiga rasmiylashtirishda bojxona yuk deklaratsiyasining 37-grafasidagi oxirgi boʻlimida tovarlarni olib oʻtish xususiyatining “07” kodi koʻrsatiladi. 19. Bojxona omborining egasi bojxona omboriga joylashtirilgan va undan chiqarilgan aviakerosin mahsulotlari boʻyicha Bojxona qoʻmitasining axborot tizimida ushbu aviakerosin mahsulotlarining joylashtirilishi va undan chiqarilishi toʻgʻrisida belgi qoʻygan holda, avtomatlashtirilgan hisobni yuritadi. 20. Ushbu Qoidalar talablarini buzgan shaxslar qonunchilik hujjatlarida belgilangan tartibda javobgarlikka tortiladilar. 21. Mazkur Qoidalar “Oʻzbekiston havo yoʻllari” milliy aviakompaniyasi bilan kelishilgan.